
Az erők megóvása a lövész alegységek szemszögéből, a magyar és amerikai haderő szabályzati háttere alapján

Dolgozatom témája a legjelentősebb szövetséges szárazföldi haderő, az US Army és a Magyar Honvédség rendelkezésére álló szabályzatok összevetése az erők védelme szempontjából. Mindezt pedig a lövész alegységek szemszögéből. Munkámban megvizsgálom a két szabályrendszert külön-külön, majd összevetem, ezáltal feltárva a különbségeket, melyek bizony akadnak szép számmal.
Dolgozatomban azért az amerikai szabályzatot választottam összehasonlítási alapul, mert a US Army az a szárazföldi haderő a NATO-ban, amelyik a legjelentősebb mértékben vesz részt katonai műveltekben (és ez az elmúlt 70 évben is így volt), ezért ők rendelkeznek a legteljesebb mértékű szabályrendszerrel ezen a téren is.
Kérdésként merülhet föl, hogy a magyar szabályzók esetében miért csak a Harcszabályzatra és a Doktrínára korlátoztam kutatásaimat. Ennek egyszerűen az az oka, hogy a katonát csak arra képzik ki, ami a szabályzatban benne van. Jóllehet a műveleti területre kiutazás előtt katonáink részesülnek felkészítésben, szerencsésebb ha a katona már a honi kiképzés során találkozik a hadművészet dolgozatomban részletesen leírt területekkel, hiszen ha már hallott róla, esetleg készség szintjén elsajátította, akkor az extrém stressz esetén akár az életét mentheti meg.



